斬雞栖木
作者：馮時行
朝代：宋

paragraphs: 舍南開小圃，土平如沃肥。
去年種桃李，今年花離離。
畦丁不解事，其傍樹雞栖。
雨潤枝柯繁，風吹花葉披。
頗乘風雨力，似欲桃李欺。
桃李不自持，向人顔色低。
客從何方來，指呼厲色辭。
謂我同薰蕕，蒙昏其在茲。
草木區以別，其猶異妍媸。
再拜謝客意，黽勉事剪夷。
桃李佳氣浮，欣欣如有知。
老夫意猶惡，有悔不可追。
大哉天地寬，含覆萬彙滋。
美惡詎可齊，俱受一元施。
援毫書其事，用貶小己私。